b'\n_START_ARTICLE_\nViktor Dolenc\n_START_SECTION_\n\xc5\xbdivljenjepis\n_START_PARAGRAPH_\nViktor Dolenc je za\xc4\x8del politi\xc4\x8dno delovati po prihodu v Gorico 1867. Leta 1868 je sodeloval pri ustanovitvi \xc4\x8ditalnice v Solkanu. Na taboru v \xc5\xa0empasu (1869) je zahteval, da bi slu\xc5\xbebe v javni upravi dobili doma\xc4\x8dini. V Gorici je postal odbornik politi\xc4\x8dnega dru\xc5\xa1tva So\xc4\x8da in si prizadeval, da bi izdajali tednik za vse primorske Slovence. Ko je dru\xc5\xa1tvo 1871 za\xc4\x8delo izdajati glasilo So\xc4\x8da je Dolenc postal njen izdajatelj in odgovorni urednik. Vanj je tudi pisal gospodarske in politi\xc4\x8dne \xc4\x8dlanke. Leta 1883 je izdal Ka\xc5\xbeipot po Trstu, katerega namen je bil seznanitev slovenskih gospodarstvenikov z razmerami v Trstu ter 1884 postal urednik tr\xc5\xbea\xc5\xa1ke Edinosti in glasilu tudi pomagal postaviti tiskarno.'